鄖鄉舟中睡覺書懷
作者：劉學箕
朝代：宋

paragraphs: 晴空揚沙春茫茫，柳絮匝岸東風狂。
篷窗兩畔高插起，收拾萬象供吟章。
眼中物物盡詩料，應接不暇勞迎將。
睡魔欺人晴晝長，坦腹一枕追羲皇。
醒來意興難說似，石鼎細味煎茶香。
江花無情爲誰芳，江草綠嫩肥牛羊。
瀰瀰渺渺水曲折，遠遠近近山低昂。
各懷邂逅良未惡，隠几抱膝聊徜徉。
故人念我天一方，我亦千里遥相望。
相思用情何日了，带圍寬剩羞東陽。
不如且理文字五千卷，搜吟拄腹撐枯腸。